钦定古今图书集成/明伦汇编/官常典/第327卷 > 大学衍义补 > 刘讱
## 钦定古今图书集成/明伦汇编/官常典/第327卷 > 大学衍义补 > 刘讱

按《明外史》本传：“讱，鄢陵人。父璟，刑部尚书。讱举正德
十年进士，为宁国推官，摄芜湖事。武宗南巡，中贵索
贿不得，执系诏狱。世宗立，复官。寻擢御史，迁南京通
政参议，历南京刑部尚书，召改北部。初，帝幸承天，河
南巡抚胡缵宗尝以事笞阳武知县王联，联贪污，为
巡按陶钦夔效罢。联素凶狡，尝殴其父良，良诉之御”
史，论死。久之，以良请出狱，复坐杀人。求解不得。后知
帝喜告讦，乃摭《缵宗迎驾诗》“穆王八骏”等语为谤诅，
言缵宗命已刊布，不从，属钦夔论黜，罗织成大辟。凡
生平所不悦，若副都御史刘隅，给事中鲍道明，御史
胡植、冯章、张洽，参议朱鸿渐，知府项乔、贾应春等百
十人，悉构入之。候长至日，令其子诈为常朝官，阑入
阙门，于朝班讼冤。帝大怒，立遣官捕《缵宗》等下狱，命
讱会法司严讯。讱等尽得其诬罔，仍坐联死，当其子
诈冒朝官律斩，而为缵宗等乞宥。帝既从法司奏，坐
联父子辟。然心嗛缵宗，颇多诘让。下礼部、都察院参
议，严嵩为之解。乃革缵宗职，杖四十，讱亦除名。法司
正贰停半岁俸，郎官承问者下诏狱。嵩以对制平狱
有功，令兼支大学士俸，嵩辞，乃允。时帝以喜怒为生
杀，每遇大狱，法官率骩法徇上意。稍执正，谴责随至
讱。于是狱独能持法，身虽黜而天下称之。缵宗，泰安
人，有文名，在狱中犹赋诗不辍。